ट्विटर पॉलिसी पर लिखा- पैसे भरवा लियो हमार, नील कमल खातिर.... अब खेल खत्म, पैसा हजम
Bollywood Actor Amitabh Bachchan Funny Tweet On Blue Tick Subscription - ट्विटर ने ऐसे यूजर्स के अकाउंट से ब्लू टिक हटा लिया था जिन्होंने ब्लू प्लान का सब्सक्रिप्शन नहीं लिया था। इस बीच अमिताभ बच्चन ने ट्वीट किया था कि उन्होंने सब्सक्रिपशन ले लिए है और उन्हें बले टिक वापस दे दें।
ट्विटर ने अपनी ब्लू टिक पॉलिसी में बदलाव किया है। जिन यूजर्स के फॉलोअर्स एक मिलियन यानी 10 लाख से ज्यादा हैं, उन्हें ब्लू टिक फ्री में दिया जाएगा। इस पॉलिसी पर अमिताभ बच्चन ने रिएक्ट किया है। उन्होंने ट्वीट किया कि हमसे पैसा भरवा लिया अब एक मिलियन फॉलोअर्स वालों को फ्री में ब्लू टिक दे रहे हैं। खेल खतम, पैसा हजम।
अमिताभ बच्चन ने ट्वीट किया- अरे मारे गए गुलफाम, बिरज में मारे गए गुलफाम!
ए ट्विटर मौसी, चाची, बहन, ताई, बुआ..झुआ भर के तो नाम हैं तुम्हार! पैसे भरवा लियो हमार, नील कमल खातिर, अब कहत हो जेकर 1m फॉलोअर उनकर नील कमल फ्री म! हमार तो 48.4 m हैं, अब ? खेल खत्म, पैसा हजम ?!
ब्लू टिक के लिए अमिताभ ने लिखा था- अब तो पैसा भी भर दिये हैं, गोड़वा जोड़े पड़ी का 
ब्लू टिक हटने पर अमिताभ बच्चन ने मजेदार अंदाज में ट्विटर से ब्लू टिक वापस देने को लेकर लिखा था- T 4623 - ए twitter भइया ! सुन रहे हैं? अब तो पैसा भी भर दिये हैं हम... तो उ जो नील कमल होत है ना, हमार नाम के आगे, उ तो वापस लगाय दें भैया, ताकि लोग जान जायें की हम ही हैं .. हाथ तो जोड़ लिये रहे हम। अब का, गोड़वा जोड़े पड़ी का ??
अमिताभ ने कहा था - मस्क भैया, तू चीज बड़ी है मस्क मस्क 
ब्लू टिक वापस मिलने पर भी अमिताभ ने मजेदार अंदाज में ट्विटर सीईओ एलन मस्क को शुक्रिया कहा। उन्होंने लिखा- ऐ मस्क भैया! बहुत-बहुत धन्यवाद देते हैं हम आपका। उ नील कमल लग गवा हमार नाम के आगे। अब कै बताई भैया गाना गाए का मन करत है हमार! सनबो का इ लियो सुनो : तू चीज बड़ी है मस्क मस्क तू चीज बड़ी है मस्क!
20 अप्रैल को हटे थे ब्लू टिक
दरअसल, 20 अप्रैल को ट्विटर ने सभी यूजर्स के ब्लू टिक हटा दिए थे। अमिताभ सहित कई सेलेब्स ने ब्लू टिक के लिए सब्सक्रिप्शन लिया। वहीं, ट्विटर ने शाहरुख खान, दीपिका पादुकोण, आलिया भट्ट सहित कई सेलेब्स के ब्लू टिक लौटा दिए, क्योंकि इनके फॉलोअर्स कई मिलियंस में हैं।
इनके अलावा प्रियंका चोपड़ा, सलमान खान और ऋतिक रोशन के ट्विटर अकाउंट पर भी ब्लू टिक वापस आ गया है।
रिपोर्ट्स के मुताबिक इन सेलिब्रिटीज ने ट्विटर का ब्लू प्लान नहीं खरीदा था। इसके बावजूद उनके अकाउंट पर ब्लू टिक दिख रहा है।
कंपनी के मालिक एलन मस्क ने 12 अप्रैल को ही इस बारे में ऐलान किया था। उन्होंने कहा था- लीगेसी ब्लू चेकमार्क हटाए जाने की आखिरी तारीख 4/20 है।
आइडेंटिटी वेरिफाई करने के लिए वापस किया ब्लू टिक 
अब ट्विटर ने एलान किया है कि जिन अकाउंट के 10 लाख से ज्यादा फॉलोअर्स हैं, उन्हें बिना सब्सक्रिप्शन लिए ही ब्लू टिक वापस मिल जाएगा। ट्विटर के मुताबिक, उन्होंने वेरिफाइड यूजर्स को पहचानने और फेक या पैरोडी अकाउंट से उनकी आइडेंटिटी अलग रखने के लिए ये फैसला लिया है।
अमिताभ बच्चन, जूनियर एनटीआर ले चुके हैं सब्सक्रिप्शन 
कुछ सेलिब्रिटीज ने ब्लू टिक लेने के लिए पहले ही ब्लू प्लान खरीद लिया था। रिपोर्ट्स के मुताबिक अमिताभ बच्चन, जूनियर एनटीआर, एस एस राजामौली ट्विटर का ब्लू प्लान ले चुके हैं। कंगना रनोट ने पिछले हफ्ते ही ब्लू सब्सक्रिप्शन खरीद लिया था। इन सेलिब्रिटीज ने प्लान खरीदकर अपना ब्लू टिक वापस लिया है।
हालांकि, ट्विटर ब्लू प्लान के लिए मंथली चार्ज ले रहा है। फिलहाल, ये क्लियर नहीं है कि ट्विटर पर इन सेलिब्रिटीज के नाम के आगे लगा ब्लू टिक बरकरार रहेगा या सब्सक्रिप्शन खत्म होने के बाद भी नहीं हटेगा।
रिपोर्ट्स के मुताबिक, प्लान खरीदने वाले यूजर्स बाकी फीचर्स का भी लुत्फ उठा सकेंगे।
ऋषि कपूर, सुशांत सिंह राजपूत के अकाउंट पर भी आ गया ब्लू टिक
इनके अलावा सुशांत सिंह राजपूत, इरफान खान और ऋषि कपूर के ट्विटर अकाउंट पर भी ब्लू टिक दिखने लगा है। इन हस्तियों का निधन हो चुका है। इसके बाद भी इनके अकाउंट पर ब्लू टिक नजर आ रहा है। इस वजह से ट्विटर के इस न्यू फीचर पर कंफ्यूजन बढ़ गया है।
2009 में ट्विटर लेकर आया था ब्लू टिक का कॉन्सेप्ट 
मोबाइल यूजर्स के लिए ट्विटर ब्लू का चार्ज 900 रुपए प्रति महीने है, जबकि डेस्कटॉप यूजर्स के लिए ये कीमत 650 रुपए प्रति महीने या 6800 रुपए सालाना है। 2009 में ट्विटर पर ब्लू टिक का कॉन्सेप्ट आया था। ब्लू टिक फेक अकाउंट से बचने और आइडेंटिटी थेफ्ट को कम करने के लिए लाया गया था।
पहले अकाउंट के वेरिफिकेशन और ब्लू टिक को खरीदने की जरूरत नहीं थी। एलन मस्क ने ट्विटर के ब्लू टिक को सिर्फ प्रीमियम कस्टमर्स के लिए सब्सक्रिप्शन प्लान में शामिल कर दिया है।